***** ΑΠΟΦΑΣΗ ΤΟΥ ΣΥΜΒΟΥΛΙΟΥ της 27ης Νοεμβρίου 1989 που τροποποιεί την απόφαση 87/279/ΕΟΚ σχετικά με τη χρηματοδοτική συμμετοχή της Κοινότητας όσον αφορά τα μέσα επιτήρησης και ελέγχου των αλιευτικών δραστηριοτήτων στα ύδατα που υπάγονται στην κυριαρχία ή την δικαιοδοσία της Πορτογαλίας (89/609/ΕΟΚ) ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43, την πρόταση της Επιτροπής (1), τη γνώμη του Ευρωπαϊκού Κοινοβουλίου (2), Εκτιμώντας: ότι, σε μία δήλωση που προσαρτήθηκε στην πράξη προσχώρησης της Ισπανίας και της Πορτογαλίας, η Κοινότητα είχε δηλώσει ότι μπορούσε να αντιμετωπισθεί το ενδεχόμενο μιας κοινοτικής ενίσχυσης για την επιτήρηση και τον έλεγχο των υδάτων που υπάγονται στην πορτογαλική κυριαρχία ή δικαιοδοσία· ότι στην απόφαση 87/279/ΕΟΚ (3) προβλέπεται ότι η Κοινότητα συμμετέχει στην χρηματοδότηση των δαπανών που πραγματοποιεί η Πορτογαλία κατά τη διάρκεια της περιόδου από την 1η Ιανουαρίου 1988 έως τις 31 Δεκεμβρίου 1989 για την εκτέλεση των ενεργειών που προορίζονται για την ολοκλήρωση, τον εκσυγχρονισμό και την βελτίωση των τρόπων επιτήρησης και ελέγχου με στόχο την ορθή εφαρμογή των διατάξεων που διέπουν την κοινή αλιευτική πολιτική στα ύδατα τα οποία υπάγονται στην κυριαρχία ή την δικαιοδοσία της· ότι οι εν λόγω ενέργειες αφορούν ιδίως την κατασκευή σκαφών ελέγχου, την αγορά εξοπλισμών αεροσκαφών επιτήρησης καθώς και την αγορά και την εγκατάσταση τεχνικού και ηλεκτρονικού εξοπλισμού· ότι η εκτέλεση αυτών των ενεργειών καθυστέρησε λόγω του σύνθετου χαρακτήρα των εργασιών σχεδιασμού των εξοπλισμών, των οποίων τα χαρακτηριστικά πρέπει να είναι ιδιαιτέρως πολύπλοκα ώστε να εξασφαλίζουν σίγουρη αποτελεσματικότητα για τον έλεγχο και την επιτήρηση εξαιρετικά εκτεταμένων αλιευτικών ζωνών· ότι, ως εκ τούτου, οι επενδύσεις που προβλέπονται από την Πορτογαλία δεν είναι δυνατόν να πραγματοποιηθούν εξ ολοκλήρου πριν από την 1η Ιανουαρίου 1990· ότι είναι λοιπόν αναγκαίο να παραταθεί η προβλεπόμενη προθεσμία ώστε να καταστεί δυνατόν, προς το συμφέρον της Κοινότητας, να ολοκληρωθούν οι σχεδιαζόμενες εργασίες και να εξασφαλισθεί η χρηματοδοτική συμμετοχή της Κοινότητας στις σχετικές δαπάνες· ότι οι προβλέψεις των επιλέξιμων δαπανών πρέπει να προσαρμοστούν σε συνάρτηση με την διαπιστωθείσα εξέλιξη του κόστους· ότι θα πρέπει, ως εκ τούτου, να προβλεφθεί η δυνατότητα τροποποίησης της απόφασης της Επιτροπής σχετικά με την επιλεξιμότητα των δαπανών, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η απόφαση 87/279/ΕΟΚ τροποποιείται ως εξής: 1. Στο άρθρο 1, η παράγραφος 2 αντικαθίσταται από το ακόλουθο κείμενο: «2. Η Κοινότητα επιστρέφει, μέχρις ανωτάτου ορίου 12 εκατομμυρίων Ecu, το 50 % των επιλέξιμων δαπανών που θα πραγματοποιήσει η Πορτογαλία κατά τη διάρκεια της περιόδου από την 1η Ιανουαρίου 1988 έως τις 31 Δεκεμβρίου 1991.» 2. Στο σημείο 4 του παραρτήματος προστίθεται η ακόλουθη φράση: «Η Επιτροπή μπορεί να τροποποιήσει την απόφασή της για την επιλεξιμότητα των δαπανών σε συνάρτηση με την διαπιστωθείσα εξέλιξη του κόστους.» Άρθρο 2 Η παρούσα απόφαση απευθύνεται στην Πορτογαλική Δημοκρατία. Βρυξέλλες, 27 Νοεμβρίου 1989.

[Source: multi_eurlex | Tokens: 2862]